Kvinnenettverket «KvinnerUT» har startet prosjektet med brødbaking som en start på sommerens parsellhagedrift!

Ute var det kaldt – nærmere 20 minus, men inne var det lys og varme. Her var det 50 kvinner i all aldre fra unge skoleelever på 6 år til godt voksne bygdekvinner på 75. Det var damer fra Iran, Syria, Somalia, Sudan, Filipinene og Thailand. Snakk om mangfold! Å bake brød er en lang, god tradisjon i Norge, men for mange av de frammøtte var det noe nytt og lære. Når det skal sies så var det noen som var kjent med bakekunsten. Askar fra Syria brettet opp ermene og knadde deig og dette var tydelig en kjent kunnskap.

Vi bakte havre- grovbrød og små rundstykker med urter. Vår venninne Rania hadde oversatt til arabisk – det er ikke ofte vi har oppskrifter på arabisk hos oss akkurat. Slik blir det når vi utvider bekjentskapskretsen. Etter at vi hadde gjennomgått hvordan vi lagde deig var det tid for å bake ut. Vi hadde gjort som vår alles kjære Ingrid Espelid Hovig, juksa litt, og hadde ferdig hevet gjærdeig klar til utbaking. Mange deltok i dette arbeidet – ikke minst de små synes det var stas og trille ut rundstykker og lage sitt eget lille kjennemerke på resultatet.

Etter at vi hadde satt bakverkene til heving og steking var det sjølsagt kveldsmat med de samme brød og rundstykker som vi nettopp hadde bakt ut. Fersk brødbakst smaker som kjent utrolig godt og det var mange blide fjes og se.

Samtidig med at folk koste seg med baksten fikk de høre om prosjektet vårt «KvinnerUT» hvor vi i fellesskap skal dyrke grønnsaker på jordstykket vårt «Bætan» i Stensengdalen. Her har vi fått låne et 2 dekar stort stykke som vil være utgangspunkt for å så, plante, gjødsle og vanne parsellene våre. Hver enkelt tar ansvar for sin lille bit gjennom sommeren. Her kan en dyrke urter, grønnsaker, poteter og evt. blomster. En dag i uka er det felles samling med litt faglig oppfølging og mulighet for en kaffekopp og en prat i tillegg. Mange av damene hadde hatt kjøkkenhage før og var klare for å være med når snøen blir borte om litt. Vi ønsker også at alle kvinner som ønsker seg et kvinnefellesskap og en trivelig aktivitet i fellesskap, møter opp og deltar sammen med oss.

Vi gleder oss til den 9. april når vi skal møtes og ta fatt på planleggingen.

Ringsaker bygdekvinnelag er ansvarlig for prosjektet i tett samarbeid med Ringsaker Røde Kors, Frivilligsentralen og kvinnegruppa Buketten. Vi takker også for støtte fra Ringsaker Lions.